Την πρόσληψη 34.524 μακροχρόνια ανέργων σε 345 δήμους και περιφέρειες της χώρας με 8μηνες συμβάσεις προβλέπει το νέο πρόγραμμα κοινωφελούς εργασίας που προωθεί ο υπουργός Εργασίας Γιάννης Βρούτσης.

Σύμφωνα με τον Ελεύθερο Τύπο, οι αιτήσεις αναμένεται να ξεκινήσουν εντός του πρώτου δεκαπενθημέρου του Δεκεμβρίου ώστε από τον Ιανουάριο του 2020 να γίνουν οι τοποθετήσεις των ανέργων.

Το υπουργείο Εργασίας αναμένεται να προβεί σύντομα στην έκδοση της σχετικής απόφασης με τις προϋποθέσεις για τις προσλήψεις ανέργων, με έμφαση στους μακροχρόνια ανέργους, όσοι βρίσκονται δηλαδή για 12 μήνες τουλάχιστον χωρίς δουλειά, και κυρίως στους μακροχρόνια ανέργους μεγαλύτερης ηλικίας (άνω των 55 ετών).

Το πρόγραμμα θα χρηματοδοτηθεί από ευρωπαϊκούς και εθνικούς πόρους.

Στις 34.524 προσλήψεις περιλαμβάνονται θέσεις απασχόλησης σε Κέντρα Κοινωνικής Πρόνοιας και σε 37 υπηρεσίες του υπουργείου Περιβάλλοντος.